Det Økonomiske og Sociale Udvalgs udtalelse om Forslag til Rådets forordning om fastlæggelse af en generel ramme for Fællesskabets aktiviteter med henblik på at fremme gennemførelsen af et europæisk civilretligt område

(2002/C 36/16)

Rådet for Den Europæiske Union besluttede den 13. juni 2001 under henvisning til EF-traktatens artikel 262 at anmode om Det Økonomiske og Sociale Udvalgs udtalelse om det ovennævnte emne.

Det forberedende arbejde henvistes til ØSU's Sektion for Beskæftigelse, Sociale og Arbejdsmarkedsmæssige Spørgsmål og Borgerrettigheder, som udpegede Manuel Ataíde Ferreira til ordfører. Sektionen vedtog sin udtalelse den 3. oktober 2001.

Det Økonomiske og Sociale Udvalg vedtog på sin 385. plenarforsamling af 17.-18. oktober 2001, mødet den 17. oktober 2001, følgende udtalelse med 92 stemmer for, 1 imod og 4 hverken for eller imod.

1. Baggrund for den foreslåede forordning, der tager sigte på at fremme gennemførelsen af et europæisk civilretligt område.

1.1. Retsgrundlag

1.1.1. Med Maastricht-traktaten fik EU som overordnet mål at opretholde og udvikle et område med frihed, sikkerhed og retfærdighed, og med henblik på dette mål gav Amsterdam-traktaten Rådet til opgave at vedtage foranstaltninger vedrørende civilretligt samarbejde i henhold til artikel 65 og 67 (artikel 61 i den konsoliderede traktat).

1.1.2. Hvorledes dette måls rækkevidde og omfang skulle fortolkes og foranstaltningerne til at gennemføre det udformes blev fastsat i en række dokumenter og erklæringer fra Rådet og Kommissionen. Her skal især nævnes handlingsplanen fra december 1998, som angiver hvorledes Amsterdam-traktatens bestemmelser bedst kan gennemføres (Wien-handlingsplanen), konklusionerne fra Det Europæiske Råds møde i Tammerfors i oktober 1999 og de efterfølgende resultattavler vedrørende fremskridt hen imod oprettelsen af et område med frihed, sikkerhed og retfærdighed i EU, hvor den sidste er fra maj 2001(1).

1.1.3. Som Kommissionen korrekt anfører i begrundelsen for det foreliggende forslag til forordning er de fundamentale mål med disse foranstaltninger at "skabe et europæisk civilretligt område, hvor borgerne i hele EU har en fælles retsbevidsthed, og hvor retsvæsen opfattes som noget, der letter borgernes dagligliv" og garantere, "at privatpersoner og erhvervsdrivende nyder retssikkerhed, samt skabe større overensstemmelse og konvergens mellem retssystemerne".

1.2. Forordningens mål

1.2.1. Det foreliggende forslag til forordning tager sigte på at skabe retsgrundlaget for finansiering af aktiviteter inden for civilretligt samarbejde for perioden 2002-2006. Dets mål er:

a) at fremme retligt samarbejde

b) at fremme kendskabet til de andre medlemsstaters juridiske systemer og retssystemer,

c) at sikre en korrekt gennemførelse og anvendelse af Fællesskabets instrumenter på dette område

d) at forbedre informationen til offentligheden om skridt hen imod oprettelse af et område med frihed og sikkerhed, især hvad angår adgangen til domstolene, retligt samarbejde og medlemsstaternes retssystemer.

1.2.2. De aktiviteter, der kan støttes under forordningen, omfatter:

a) foranstaltninger, der iværksættes af Kommissionen, og som navnlig tager sigte på at gennemføre og overvåge Fællesskabets instrumenter vedrørende civilretligt samarbejde gennem manualer, databaser, publikationer og undersøgelser,

b) støtte til driftsudgifter for ikke-statslige og ikke-kommercielle organisationer,

c) støtte til samfinansiering af specifikke projekter sammen med andre finansieringskilder inden for den offentlige og/eller private sektor.

1.3. Baggrunden for denne forordning

1.3.1. Med udgangspunkt i ovennævnte retsgrundlag tager forslaget til forordning sigte på at skabe vilkårene for en effektiv gennemførelse af en række foranstaltninger, som for nylig er blevet eller er i færd med at blive vedtaget på Kommissionens eller Rådets initiativ som led i de nye opgaver og ansvarsområder inden for civilretligt samarbejde, Amsterdam-traktaten pålagde EU.

1.3.2. Blandt de lovgivningsinstrumenter, der allerede er blevet vedtaget på området for civilret og civil retspleje, og som alle har fået udtrykkelig støtte fra ØSU, skal især nævnes:

a) Forordning (EF) nr.1346/2000 af 29. maj om konkurs(2),

b) Forordning (EF) nr. 1347/2000 af samme dato om kompetence og om anerkendelse og fuldbyrdelse af retsafgørelser i ægteskabssager samt i sager vedrørende forældremyndighed over ægtefællernes fælles børn(3),

c) Forordning (EF) nr. 1348/2000 af samme dato om forkyndelse i medlemsstaterne af retslige og udenretslige dokumenter i civile og kommercielle sager(4),

d) Forordning (EF) nr. 44/2001 af 22. december 2000 om rettermes kompetence og om anerkendelse og fuldbyrdelse af retsafgørelser på det civil- og handelsretlige område(5),

e) Rådets forordning (EF) nr. 1206/2001 af 28. maj 2001 om samarbejde mellem medlemsstaternes retter for så vidt angår bevisoptagelse i sager om civile og kommercielle spørgsmål(6),

f) Rådets beslutning 2001/470/EF af 28. maj 2001 om oprettelse af et europæisk retligt netværk for civil- og handelssager(7).

1.3.3. Følgende lovgivningsforslag er ved at blive vedtaget:

a) Forslag til forordning om gensidig fuldbyrdelse af afgørelser om samværsret(8),

b) Udkast til program med foranstaltninger med henblik på gennemførelse af princippet om gensidig anerkendelse af retsafgørelser på det civil- og handelsretlige område(9).

1.3.4. På forskellige andre områder inden for civilret og civil retspleje er der imidlertid ved at blive åbnet op for den nødvendige standardisering med henblik på et stadig tættere samarbejde om retlige spørgsmål. De vigtigste områder er dem, der er nævnt i Kommissionens meddelelse til Rådet af 23. maj 2001(10), og ikke mindst procedurerne i forbindelse med husholdningers og fysiske personers gældsætning og konkurs, skønt dette store problem ikke er nævnt i meddelelsen. ØSU har taget dette spørgsmål op for et stykke tid(11) siden, og Rådet (forbrugerministrene) understregede på sit møde den 13. april 2000 betydningen af en fællesskabsstrategi på området.

1.3.5. Endvidere skal nævnes Kommissionens meget vigtige meddelelse til Rådet og Europa-Parlamentet om "Europæisk aftaleret"(12).

1.3.6. De tragiske begivenheder i USA har vist, hvor vigtigt det er at få skabt et europæisk civil- og handelsretligt område for at bekæmpe terrorisme og kriminalitet.

2. Generelle bemærkninger

2.1. Ovennævnte viser, at der må skabes et velplanlagt fundament, som kan sikre de nødvendige midler til udformning af varige og stabile lovgivningsinitiativer på dette område, som gennemføres effektivt, og som alle berørte parter får kendskab til.

2.2. På denne baggrund bifalder ØSU den foreslåede forordning, da den tager sigte på at imødekomme disse behov på et solidt, velstruktureret, godt planlagt og varigt grundlag i modsætning til tidligere enkeltstående ad hoc initiativer som dem, der indgår i Grotius-programmet, Grotius-civilret-programmet eller Schuman-programmet.

2.3. Endvidere mener ØSU, at forordningens mål - som Kommissionen korrekt påpeger - ikke kan opfyldes i tilstrækkelig grad af medlemsstaterne, men bedre kan gennemføres på EU-plan, i overensstemmelse med nærheds- og proportionalitetsprincippet.

2.4. Ovennævnte meddelelse fra maj måned i år kunne kritiseres for ikke stærkt nok at fremhæve nødvendigheden af en harmonisering af retsinstanserne, der er vigtig for det indre marked og personers frie bevægelighed. Der er eksempelvis et behov for at komme videre med en bedre tilpasning af Geneve-konventionerne af 1930/31 (veksler og checks) til det retlige område i EU, som nødvendigvis vil blive udvidet.

3. Særlige bemærkninger

3.1. Betingelser for støtte til ikke-statslige organisationer (artikel 5)

3.1.1. Stk. 2 i denne artikel frembyder nogle særlige vanskeligheder, idet bestemmelsen om, at mindst to tredjedele af medlemsstaterne skal inddrages, er et for stort krav set i forhold til kredsen af medlemsstater. Selv hvis teksten ændres, så der kun henvises til mindst to tredjedele af de "deltagende medlemsstater", ville de krævede to tredjedele (dvs. 8 medlemsstater) stadig væk være et for stort antal. ØSU foreslår, at der kræves inddragelse af "mindst halvdelen af de deltagende medlemsstater".

3.1.2. Også stk. 3 kan komme til at begrænse artiklens anvendelsesområde for meget og få konsekvenser, som Kommissionen helt sikkert ikke tilsigter i henseende til gennemsigtighed i procedurer og organer, som det er ønskeligt at inddrage. ØSU foreslår derfor en anden ordlyd:

"deres hovedformål skal være at udvikle et civilretligt område."

3.2. Indgivelse af specifikke projekter (artikel 6, stk. 3)

Der fastsættes følgende i den foreslåede forordning:

"Projekter kan indgives af institutioner og offentlige eller private organisationer, herunder erhvervssammenslutninger, forskningsinstitutter og institutioner, der er ansvarlige for juridisk eller retslig grunduddannelse eller videreuddannelse for aktører inden for retsvæsenet".

Det lader til, at universiteter er udelukket, og at kun aktører inden for retsvæsenet kan drage fordel af uddannelsesprogrammer. Ordlyden af denne bestemmelse er ligeledes i strid med definitionen af målgruppen som anført i pkt. 9.1.4 i finansieringsoversigten.

Det foreslås, at teksten til artikel 6, stk. 3, gengiver definitionen af målgruppen som anført i pkt. 9.1.4 i finansieringsoversigten.

Det bør også klart fastsættes, at ikke erhvervsdrivende virksomheder skal kunne deltage i programmet.

3.3. Minimumsantallet af deltagende lande (artikel 6, stk. 4)

Kravet om deltagelse af mindst tre lande kan lægge uønskede begrænsninger på indgivelsen af projekter, og det foreslås derfor at sætte dette tal ned til to, og at lade finansieringsniveauet være afhængigt af, hvor mange medlemsstater der deltager i det projekt, der indgives.

3.4. Niveauet for EU's finansiering (artikel 7, stk. 3)

I modsætning til Grotius-programmet, som havde et loft på 80 % for EU's bidrag til dækning af omkostningerne, opererer forordningsforslaget med et loft på principielt 50 % og opstiller ingen kriterier for tilfælde, som gøre en undtagelse fra denne regel berettiget. ØSU mener, at dette loft er for lavt. Hvis det skal forblive uændret, bør der af hensyn til gennemsigtigheden i procedurerne opstilles kriterier, der angiver, i hvilke tilfælde denne procentsats kan overskrides, så den respektive beslutning ikke bliver vilkårlig.

3.5. Evaluerings- og udvælgelseskriterier (artikel 8, stk. 3)

Ud over de kriterier, der er opstillet i artikel 8, stk. 3, finder ØSU det passende at medtage en bestemmelse om, at forslagene skal være i overensstemmelse med de prioriteter, der er nævnt i artikel 8, stk. 1.

3.6. Gennemførelses- og evalueringsrapporter (artikel 14)

Som det sker i lignende tilfælde foreslår ØSU anført, at gennemførelses- og evalueringsrapporterne sendes til ØSU til orientering.

3.7. Vurdering af budgetbevillingerne

3.7.1. I betragtning af de foreslåede initiativers omfang og rækkevidde frygter ØSU, at det samlede budget på 15 mio. EUR vil være klart utilstrækkeligt.

3.7.2. ØSU sætter spørgsmålstegn ved fordelingen af bevillingerne på de foreslåede aktiviteter og især det forhold, at to tredjedele af det samlede beløb (10 mio. EUR) er fordelt på Kommissionens egne aktiviteter (aktiviteterne 1 og 3 i tabellen over bevillinger under pkt. 7.2 i finansieringsoversigten).

3.7.3. Da der ikke er nogen garanti for, at visse bevillinger, især dem, der er afsat til Kommissionens egne aktiviteter, ikke opbruges i løbet af den pågældende periode, er ØSU bange for, at andre bevillinger kan blive berørt.

3.7.4. ØSU foreslår således, at forordningen fastsætter, at mindst 40 % af bevillingerne skal afsættes til andre aktiviteter end dem, Kommissionen direkte står for.

4. Konklusioner

4.1. Etableringen af et europæisk civil- og handelsretligt område bør være én af EU's store ambitioner, især på baggrund af de seneste tragiske begivenheder i USA, som har vist nødvendigheden af at få skabt et europæisk civil- og handelsretligt område for at bekæmpe terrorisme og kriminalitet.

4.2. ØSU bifalder forslaget til Rådets forordning om fastlæggelse af en generel ramme for Fællesskabets aktiviteter med henblik på at fremme gennemførelsen af et europæisk civilretligt område med forbehold af ovennævnte bemærkninger, som understreger følgende:

a) Der må afsættes flere bevillinger til programmet, således at der effektivt kan tages skridt til at oprette et europæisk retligt område. Ud over hvad der er omtalt i meddelelsen, bør der tages andre spørgsmål op, som er lige så hastende - om ikke mere (se ovenfor punkt 1.3.4 og 2.4),

b) Betingelserne for de forskellige organers adgang til at deltage i programmet samt deres finansiering bør tages op til revision, især hvad angår:

- lempelse af kravet vedrørende antallet af deltagende medlemsstater (jf. punkt 3.1.1)

- minimumsantallet af deltagende medlemsstater (jf. punkt 3.3)

- niveauet for EU's finansiering (jf. punkt 3.4)

- en minimumssats for, hvor stor en andel af bevillingerne der skal afsættes til andre aktiviteter end dem, Kommissionen direkte står for (jf. punkt 3.7.4).

Bruxelles, den 17. oktober 2001.

Göke Frerichs

Formand for

Det Økonomiske og Sociale Udvalg

(1) KOM(2001)278 endelig

(2) EFT L 169 af 30.06.2000; ØSU vedtog sin udtalelse om denne forordning den 26.1.2000 (CES 79/2000) med Guido Ravoet som ordfører.

(3) Idem; ØSU vedtog sin udtalelse om denne forordning den 20.10.1999 (CES 940/99) med Paolo Braghin som ordfører.

(4) Idem; ØSU vedtog sin udtalelse om denne forordning den 21.10.1999 (CES 947/99) med Bernardo Hernández Bataller som ordfører,

(5) EFT L 12 af 16.1.2001; ØSU vedtog sin udtalelse om denne forordning den 1.3.2000 (CES 233/2000) med Henri Malosse som ordfører.

(6) EFT L 174 af 27.6.2001; ØSU vedtog sin udtalelse den 28.2.2001 (CES 228/2001) med Bernardo Hernández Bataller som ordfører.

(7) EFT L 174 af 27.6.2001; ØSU vedtog sin udtalelse den 28.2.2001 (CES 227/2001) med Daniel Retureau som ordfører.

(8) EFT C 234 af 15.8.2000; ØSU vedtog sin udtalelse den 19.10.2000 (CES 1190/2000) med Daniel Retureau som ordfører.

(9) EFT C 12 af 15.1.2001.

(10) KOM(2001)278 endelig.

(11) Jf. informationsrapport CES 212/2000 fin, som Manuel Ataide Ferrera var ordfører for.

(12) KOM(2001) 398 endelig af 11.7.2001.